IX. GREGORII PAPAE V EPISTOLA AD WILLEGISUM ARCHIEPISCOPUM MOGUNTINUM.  (Anno 997.) [Apud Pertz.  Monum. Germ.  III. 694.] 1. 2. 3. 4. 5. 6.
GREGORIUS, servus servorum Dei, dilecto confratri WILLEGISO archiepiscopo et vicario nostro salutem et apostolicam benedictionem.
Decreta enim synodi Papiensis, quibus ego licet indignus subscripsi et una mecum archiepiscopus Ravennas nec non archiepiscopus Mediolanensis cum aliis confratribus, quaeso, ducite ad memoriam, et ut haec ad profectum veniant auxilii operam impendite. Placuit sanctae synodo ut omnes episcopi occidentales, qui in depositione Arnolfi archiepiscopi fuerunt et certis induciis vocati Papiensem synodum spreverunt et inconvenientes causas ad confundendam synodum per laicalem personam miserunt, ab episcopi officio suspendantur. Adelbero Lodunensis episcopus, qui etiam metropolitanum suum apprehendit et tradidit, ab episcopi officio suspendatur. Auctoritate Julii papae sancitum est, qui etiam orientales episcopos ad synodum venire spernentes, depositionis reos judicavit; illos vero absque apostolica auctoritate depositos innocentes remanere. Decretum est etiam ut rex Robertus, qui consanguineam suam contra interdictionem apostolicam in conjugium duxit, ad satisfactionem convocetur cum episcopis his nuptiis incestis consentientibus. Si autem renuerint, communione priventur. Item sancta synodus sancivit ut Neapolitanus invasor, qui illius loci archiepiscopum apprehendere fecit et se in eumdem locum per Simoniacam haeresim constitui fecit, nisi satisfaciat, anathematizetur. Constituit etiam ut si quis episcopus, presbyter, aut diaconus, aut clericus, papa incolume et eo inconsulto, aut subscriptionem pro Romano pontificatu commodare, aut pictationem promittere, aut sacramentum praebere tentaverit, aut aliquod certe suffragium pollicitus fuerit, loci sui dignitate et omnium fidelium communione privetur et anathematizetur. Synodus Symmachi papae: Decrevit sancta synodus ut nemo sancti Spiritus donum vendere praesumat, aut pro alicujus episcopi, presbyteri, diaconi, vel alicujus ordinis consecratione pecuniam accipere, et qui dat, et qui accipit, et qui mediator est, anathema sit. Placuit etiam omnibus ut Gisilharius episcopus, qui contra canones sedem suam dimisit et aliam invasit, in Natale Domini Romam vocatus, ad satisfaciendum veniat; quod si renuerit, a sacerdotali officio suspendatur. Notum vobis etiam facimus, qualiter per communem consensum fratrum, Crescentium sanctae Romanae Ecclesiae invasorem et depraedatorem a gremio sanctae Ecclesiae et omnium fidelium communione segregavimus, et ut unusquisque vestrum in suo episcopatu huic facto assensum praebeat charitative rogamus. Ego Gregorius sanctae catholicae et apostolicae Romanae Ecclesiae praesul subscripsi. Ego Joannes sanctae Ravennatis Ecclesiae archiepiscopus subscripsi. Landulfus sanctae Mediolanensis Ecclesiae archiepiscopus subscripsi. Wido Papiensis Ecclesiae episcopus subscripsi. Joannes Albanensis Ecclesiae episcopus subscripsi. Blinwarmund sanctae Hipponensis Ecclesiae episcopus subscripsi. Sigifredus sanctae Parmensis Ecclesiae episcopus subscripsi. Joannes Mutinensis Ecclesiae episcopus. Adam Taurinensis Ecclesiae episcopus subscripsi. Andreas Laudensis Ecclesiae episcopus. Joannes Januensis Ecclesiae episcopus. Constantinus sanctae Albensis Ecclesiae episcopus. Albertus sanctae Brixensis Ecclesiae episcopus. Liutifredus Terdonensis Ecclesiae episcopus subscripsi.